Otto Jespersen

Radiotiden fra 1980-årene til 1992

Fra midten av 1980-tallet begynte Jespersen å arbeide med radio, men mest som tekstforfatter. Fra studentradioen Radio Nova gikk han til NRKs program Nattradioen i 1986, der han blant annet skapte figurene «Bjarne og Gunnar» sammen med Jens Brun Pedersen. Duoen «Bjarne og Gunnar» har vært gjengangere i NRK radio og TV fra slutten av 1980-tallet, med innslag i blant annet Nattradioen, Hallo i Uken, Ukeslutt, Claus Wieses talkshow, valgsendinger med mer.
I 1988 gikk Jespersen sammen med kollegene Charlo Halvorsen og Stig Holmer og startet radioprogrammet Revolvermagasinet på NRK P1, utropt av Dagbladet til «Norges tøffeste radioprogram noensinne». Fra 1988 til 1992 inneholdt programmet på ukentlige intervjuer, voldsreportasjer, dyrenes nyheter og hjemme-hos-reportasjer.

Jespersen på TV i 1990-årene

Vårhalvåret 1991 fikk trioen fra Revolvermagasinet lage faste humor-innslag i TV-underholdningsprogrammet Er det sant, er det fælt, hvor Anne Grosvold var programleder. Og høsten 1992 fikk trioen sitt eget TV-program kalt The Show som var et temmelig bisart humorprogram laget i «bad taste»-stil. Dette programmet bød dessuten i hver episode på en musikkvideo som senere ble utgitt på CD.
I årene 1993/1994 gikk Jespersen over til å være fast limousinsjåfør for gjestene i Ivar Dyrhaugs fredagsprogram Rett hjem. Den høsten han sluttet, fikk han sitt eget TV-show som gikk under navnet O.J. – ut på prøve. Her ble blant annet karakterene «inspektør Wirrum» og slubberten «Friskusen» lansert. Høsten 1995 fulgte Jespersen opp med tolv nye program, denne gang med navnet O.J. – på nye eventyr.
I 1996 startet Jespersen et samarbeid med NRK-veteran Trond Kirkvaag, og resultatet ble TV-programmet Trotto Libre som skulle gå i to sesonger. Her var Jespersen blant annet ambulansesjåføren Frank og som arbeidsløse Birger.
I 1999 kom Jespersen tilbake med OJ kalt O.J. – en utstrakt hånd – Etnisk moro fra Oslo 3. Her var blant andre karakteren Birger med, og Jespersen introduserte også nye karakterer som «Tårnfrid», «Nazi-Per», «Barron Blod», samt «Innvandrernytt». I 2001 vant han to priser under Komiprisen 2001, beste mannlige artist, revy og komedie og årets type for «Birger».
I 2002 opptrådte  Jespersen i NRKs O.J. – alt for Norge. Denne gangen ble konseptet endret noe ved at Jespersen i hver episode presenterte et nytt tema.

Torsdagsklubben og fremover

Fra 2002 og fram til 2004 var Jespersen fast paneldeltaker i Torsdagsklubben på TV 2. Fra dette programmet huskes han særlig for avslutningsmonologene. Disse var vanligvis rettet mot kjente personer i offentligheten og var til tider meget krasse. Enkelte ganger fikk monologene bred omtale i pressen. I ettertid huskes monologene over Ari Behn og Kjell Magne Bondevik best.
Høsten 2004 kom Jespersen med programmet Rikets Røst. Serien har også innslag av komikerne Henrik Elvestad, Sigrid Bonde Tusvik, Jesper Odelberg og trendreporter «Bodil». Komikerne Zahid Ali og Espen Eckbo medvirket ut 2005-sesongen.
Fra høsten 2008 startet Torsdagsklubben igjen, og han var fast paneldeltaker, igjen sammen med Silje Stang og Thomas Giertsen.

Jespersen på scenen

Høsten 2000 spilte Jespersen i forestillingen O.J – Fremad i alle retninger. Showet var en blanding av stand-up og teater, med scene-versjoner av En utstrakt hånd-figurene «Birger», «Barron Blod», «Nazi-Per» og «Tårnfrid». Fremad i alle retninger ble spilt på Scene West Victoria fra oktober 2000 til mars 2001 med 100 forestillinger og gode kritikker. Høsten 2001 turnerte Jespersen med showet en rekke steder i Norge, og han hadde også forestillinger på utestedet Smuget våren 2002. Over 60 000 så showet, som ble avsluttet i april 2002.
I oktober 2003 var Jespersen tilbake med et nytt sceneshow kalt Stolt, hvit og vanskelig. Forestillingen høstet gode kritikker (i blant annet VG og Dagbladet),  og gikk for fulle hus på Smuget, og høsten 2004 ble det klart for en landsdekkende turné.
Begge teateroppsetningene har i ettertid blitt vist på TV.